2012/0340 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta ehdotukseen Euroopan parlamentin ja neuvoston direktiiviksi julkisen sektorin elinten verkkosivustojen ja mobiilisovellusten saavutettavuudesta

(ETA:n kannalta merkityksellinen teksti)

1.Tausta

Päivä, jona ehdotus on toimitettu Euroopan parlamentille ja neuvostolle (asiakirja COM(2012) 721 final – 2012/0340 COD): 3.12.2012 Päivä, jona Euroopan talous- ja sosiaalikomitea on antanut lausuntonsa: 22.5.2013 Päivä, jona Euroopan parlamentti on vahvistanut ensimmäisen käsittelyn kantansa: 26.2.2014 Päivä, jona neuvoston kanta on vahvistettu: 18.7.2016

2.Komission ehdotuksen tavoite

Komission ehdotuksen tavoitteena on puuttua verkkosisällön saavutettavuutta koskevien tuotteiden ja palvelujen EU-sisämarkkinoiden pirstaleisuuteen lähentämällä julkisen sektorin elinten verkkosivustojen saavutettavuutta koskevia jäsenvaltioiden lakeja, asetuksia ja hallinnollisia määräyksiä.

Ehdotukseen sisältyvien säännösten mukaan tietyistä julkisen sektorin elinten verkkosivustoista tehtäisiin koko EU:ssa saavutettavia siten, että niiden olisi täytettävä samat tekniset normit ja standardit (W3C-yhteenliittymän antamat verkkosisällön saavutettavuusohjeet (WCAG), versio 2.0, AA-taso – WCAG 2.0).

Ehdotus kattaa vain 12 julkisen sektorin verkkosivustolajia, mutta siinä annetaan jäsenvaltioille vapaus laajentaa sivustolajien luetteloa.

3.Neuvoston kantaa koskevat huomautukset

Neuvosto hyväksyi yleisesti sen, että tällä alalla on tarpeen antaa lainsäädäntöä, samoin kuin komission ehdotuksen keskeisen tavoitteen eli julkisen sektorin verkkosivustojen saavutettavuuden parantamisen. Neuvosto teki kuitenkin joitakin muutoksia siihen, miten nämä tavoitteet pyritään saavuttamaan.

Erityisesti ehdotuksen soveltamisalaa laajennettiin kattamaan kaikkien julkisen sektorin elinten verkkosivustot ja mobiilisovellukset, lukuun ottamatta muutamia harvoja poikkeuksia elimen tyypin ja soveltamisalaan kuuluvan sisällön mukaan. Säädökseen sisällytettiin myös joukko säännöksiä, jotka antavat julkisen sektorin elimille mahdollisuuden soveltaa esteettömyysvaatimuksia sellaisessa laajuudessa, että siitä ei aiheudu kohtuutonta rasitetta (ottaen huomioon esimerkiksi asianomaisen julkisen sektorin elimen koko ja resurssit).

”Julkisen sektorin elimen” määritelmässä selvennetään, että sen laajentaminen yhden tai useamman viranomaisen taikka yhden tai useamman julkisoikeudellisen laitoksen muodostamiin yhteenliittymiin koskee nimenomaisesti yleisen edun mukaisiin tarpeisiin vastaamiseksi perustettuja yhteenliittymiä, joilla ei ole teollista tai kaupallista luonnetta.

Jäsenvaltiot voivat pitää voimassa tai ottaa käyttöön (unionin lainsäädännön mukaisia) toimenpiteitä, jotka ulottuvat direktiivissä säädettyjä vähimmäisvaatimuksia pidemmälle.

Standardeja koskevia säännöksiä on mukautettu siten, että niissä otetaan huomioon vuonna 2014 hyväksytty eurooppalainen standardi ”Tieto- ja viestintätekniikan tuotteiden ja palvelujen julkisiin hankintoihin Euroopassa soveltuvat saavutettavuusvaatimukset” (EN 301 549), joka perustuu toimeksiantoon 376, sekä käynnissä oleva mobiilisovelluksia koskeva standardointityö. Komission edellytetään antavan 24 kuukauden kuluessa direktiivin voimaantulosta täytäntöönpanosäädöksiä, joissa säädetään mobiilisovelluksia koskevista teknisistä eritelmistä tapauksissa, joissa ne kattavan yhdenmukaistetun standardin viitetietoja ei ole julkaistu. Säädökseen sisällytettiin nimenomainen velvoite noudattaa eurooppalaisen standardin EN 301 549 V1.1.2 (2015-04) verkkosivuja ja mobiilisovelluksia koskevia säännöksiä, ja komissiolle siirretään valta antaa delegoitu säädös kyseisen standardin uudempaan versioon tai sen korvaavaan eurooppalaiseen standardiin viittaamiseksi myös silloin, kun sen kattavien yhdenmukaistettujen standardien viitetietoja ei ole julkaistu.

Nykyisellään tekstissä säädetään avoimuutta koskevista vaatimuksista (julkisen sektorin elinten on julkistettava tiedot verkkosivustojensa ja mobiilisovellustensa saavutettavuudesta) sekä käyttäjille annettavasta mahdollisuudesta pyytää tiettyä sellaista sisältöä, joka on muutoin vapautettu saavutettavuusvaatimusten noudattamisesta. Muutetussa ehdotuksessa säädetään myös tehokasta täytäntöönpanomenettelyä koskevista vaatimuksista, kuten mahdollisuudesta ottaa yhteyttä oikeusasiamieheen sekä jäsenvaltioiden toteuttamasta seurannasta ja raportoinnista. Niiden tarkoituksena on parantaa saavutettavuusvaatimusten tehokasta täytäntöönpanoa.

Lisäksi komissiota pyydetään vahvistamaan täytäntöönpanosäädöksillä malli saavutettavuutta koskevalle vaatimustenmukaisuusvakuutukselle, joka julkisen sektorin elimet velvoitetaan julkaisemaan, sekä jäsenvaltioita koskevat raportointijärjestelyt ja valvontamenetelmä, joka jäsenvaltioiden on otettava käyttöön.

Kun direktiivi on hyväksytty, jäsenvaltioiden on saatettava se osaksi kansallista lainsäädäntöään 21 kuukauden kuluessa sen voimaantulosta. Sen jälkeen niillä on 12 kuukautta aikaa alkaa soveltaa säännöksiä uusiin julkisen sektorin elinten verkkosivustoihin, 24 kuukautta nykyisiin sivustoihin ja 33 kuukautta julkisen sektorin elinten mobiilisovelluksiin.